### Beslutning

Fremsendes til Sundheds- og Omsorgsudvalget til behandling i henhold til beslutning i byrådets møde den 16. december 2020.

### Resumé

Byrådet skal mindst én gang årligt godkende en kvalitetsstandard – dvs. serviceniveau - for rehabilitering, pleje, praktisk hjælp og madservice (§§ 83 og 83a) samt kommunal genoptræning og vedligeholdelsestræning (§ 86) i serviceloven.

Serviceniveauet beskrives i pjecen ”Sammen om et bedre liv”. Den gældende pjece er vedlagt og den udgør samtidig udkastet til næste års pjece, sammen med de ændringer der er vedtaget med budgettet for 2021.

Serviceniveauet er reelt fastlagt i budgettet for 2021. Her er de primære ændringer, at indsatsen på plejehjemmene styrkes med ekstra personale, ekstra ledelse og mere kompetenceudvikling. Derudover indføres der også omsorgstid på plejehjemmene. I forhold til hjemmeplejen udvides den eksisterende omsorgstid til også at dække aftener og weekender, og tiltagene omkring kendt hjemmehjælper gøres permanent.

Derudover forventes det, at serviceniveauet på hjælp til indkøb kan hæves til hver uge, fra det nuværende hver anden uge, såfremt et kommende udbud på området gør det økonomisk muligt. Derudover er der i budgetforliget også afsat midler til at styrke pårørendesamarbejdet på plejehjemmene. Udmøntning afventer opgaveudvalgets anbefalinger.

### Indstilling

Det indstilles

At 1) Serviceniveauet for 2021 på pleje, praktisk hjælp og ugentligt indkøb mm. godkendes

### Sagens forløb

02-12-2020 Borgmesterens Afdeling påtegning

Fremsendes til Magistraten.

Borgmesterens Afdeling er ikke enig i beskrivelsen af at sund aldring medfører et effektiviseringskrav på 1,5 % årligt. I det omfang, der er tale om sund aldring, indebærer det alt andet lige et lavere behov for kommunal hjælp.

Borgmesterens Afdeling har herudover ingen bemærkninger til indstillingen.

 07-12-2020 Magistraten

Fremsendes til [adresse] med bemærkning, at Magistraten i mødet den 7. december 2020 anbefaler, at byrådet tiltræder Magistratsafdelingen for Sundhed og Omsorgs indstilling af 25. november 2020 i overensstemmelse med påtegningen fra Borgmesterens Afdeling.

Den vedhæftede pjece opdateres.

 16-12-2020 Aarhus Byråd
Fremsendes til Sundheds- og Omsorgsudvalget til behandling i henhold til beslutning i byrådets møde den 16. december 2020.
 13-01-2021 Sundheds- og Omsorgsudvalget
Udvalget kunne enstemmigt tiltræde indstillingen i overensstemmelse med Magistratens anbefaling med bemærkning om, at den årlige fremlæggelse af servicestandarder fremover laves som et ændret udkast sammen med indstillingen i december, da ændringerne kommer drypvist hen over efteråret.
 20-01-2021 [adresse]
Tilbagesendes Magistratsafdelingen for Sundhed og Omsorg med bemærkning, at byrådet i sit møde den 20. januar 2021 har vedtaget Magistratens indstilling i overensstemmelse med erklæring fra Sundheds- og Omsorgsudvalget af 13. januar 2021.